Home / My Bybel
Danie Viviers skryf vir my en vertel van die rol wat die Bybel in sy lewe vervul. Hy skryf: “As jy in die sonsondergang van jou lewe kom, en jy blaai deur jou onderstreepte Bybel, sien jy die volledige legkaart van jou lewe, en dan eers begryp jy die pad wat die Here met jou geloop het.”
Vandag is daar soveel formate van Bybels beskikbaar. Van Uitreikbybels tot Selfoonbybels. Van gedruk op papier tot digitaal asook in die kuberruim. Daar is amper nie meer ŉ verskoning om nie ŉ Bybel te besit nie.
En tog is daar soveel in ons land wat nie ŉ Bybel het nie, gewoon omdat hulle dit nie kan bekostig nie. Mense vir wie ŉ Bybel net te veel kos.
Die Bybelgenootskap het pas ŉ miljoen rand bewillig om Uitreikbybels aan Graad 7 leerders in ons land gratis beskikbaar te stel. Hierdie is ŉ poging om werklik ŉ verskil te maak in jongmense se lewens.
Hopelik sal hierdie Bybels jongmense help om op te staan in tye van afvalligheid, om te bly staan in die aangesig van versoeking en te help om aan die einde van hulle lewenspad op aarde te sien hoe God vir hulle lig gebring het.
Hoe lyk jou Bybel?
Gebed: Dankie vir u Woord Here, dankie dat dit die lig is op my lewenspad.